
PËR SHPRONËSIMIN, PËR INTERES PUBLIK, TË PRONARIT  TË PASURIVE TË PALUAJTSHME, PRONË PRIVATE, QË PREKET NGA NDËRTIMI I  KALATËS SË LIMJONIT, TË PORTIT SARANDË SHA

Në mbështetje të nenit 100 të Kushtetutës, të neneve 5, pika 1, 20 e 21  të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, të nenit 8 të ligjit nr.9836,  datë 26.11.2007 “Për Buxhetin e Shtetit të vitit 2008”, të ndryshuar,  me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:
 
1. Shpronësimin, për interes publik, të pronarit të  pasurive  të paluajtshme, pronë private, që preket nga ndërtimi i kalatës së Limjonit, të Portit Sarandë sh.a.
2. Shpronësimi bëhet në favor të Portit Sarandë sh.a.
3. Pronari i pasurive  të paluajtshme,  që shpronësohet, të kompensohet në vlerë të plotë, sipas masës së kompensimit përkatës, që paraqitet në tabelën bashkëlidhur  këtij  vendimi, për sipërfaqen prej 160 (njëqind e gjashtëdhjetë) m2, tokë truall, dhe objekt,  me një vlerë të përgjithshme shpronësimi 7 321 870 (shtatë milionë e treqind e njëzet e një mijë e tetëqind e shtatëdhjetë) lekë.
4. Shpenzimet procedurale, në vlerën 225 200 (dyqind e njëzet e pesë mijë e dyqind) lekë, të përballohen nga Porti Sarandë sh.a.   
5. Vlera e përgjithshme e shpronësimit,  7 321 870 (shtatë milionë e treqind e njëzet e një mijë e tetëqind e shtatëdhjetë) lekë, të përballohet nga “Llogaria e veçantë” e Ministrisë së Financave pranë Bankës së Shqipërisë,  “Fondi i shpronësimeve”.
6. Shpronësimi të fillojë më 15.3.2010 dhe të përfundojë më 15.6.2010.
7. Pronari i përmendur në listën që i bashkëlidhet këtij vendimi, të kompensohet për efekt shpronësimi, pasi të ketë paraqitur dokumentacionin e plotë të pronësisë pranë  drejtorisë së Portit Sarandë sh.a.

8. Porti Sarandë, sh.a, të kryejë verifikimet lidhur me përputhshmërinë e sipërfaqeve, të cilat preken nga ndërtimi i kalatës, me numrin e pasurisë, në pronësi të pronarit, që shpronësohet.
9. Ngarkohen Ministria e Punëve Publike, Transportit dhe Telekomunikacionit, Ministria e Financave dhe Porti Sarandë sh.a, për zbatimin e këtij  vendimi.
 Ky vendim hyn në fuqi menjëherë dhe botohet në  Fletoren  Zyrtare.  

Kryeministri
Sali Berisha 







LISTA EMËRORE E PRONARËVE QË SHPRONËSOHEN SI REZULTAT I NDËRTIMIT TË KALATËS SË LIMJONIT, SARANDË

